REPUBLIKA SRBIJA RESTRIKTIVNO

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/61-17

25. april 2017. godine

B e o g r a d

ZAPISNIK

15. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 21. APRILA 2017. GODINE

 Sednica je počela u 8 časova i 40 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Dragomir Karić, Studenka Kovačević, Jelena Mijatović, Zoran Bojanić i Branislav Mihajlović.

 Sednici su prisustvovali zamenici članova Odbora: Nataša St. Jovanović (zamenik člana Odbora Snežane R. Petrović), Snežana Paunović (zamenik člana Odbora Novice Tončeva) i Nataša Mihailović Vacić (zamenik člana Odbora Vladimira Marinkovića).

 Sednici nisu prisustvovali članovi Odbora: Ivan Manojlović, Tomislav Ljubenović, Dejan Nikolić, Ivan Kostić, Gorica Gajić, Vojislav Vujić i Zdravko Stanković.

 Sednici su, na poziv predsednika, prisustvovali: Bojana Todorović, pomoćnik ministra trgovine, turizma i telekomunikacija i zamenik predsednika Pregovaračke grupe za Pregovaračko poglavlje 30, Tatjana Dinkić, načelnik odeljenja u Ministarstvu trgovine, turizma i telekomunikacija i sekretar Pregovaračke grupe za poglavlje 30 i Marija Mirković, savetnik u Ministarstvu trgovine, turizma i telekomunikacija.

 Pre prelaska na utvrđivanje dnevnog reda, predsednik Odbora je obavestila da je primila obrazložen predlog koji je potpisalo osam članova Odbora da sednica, na osnovu člana 255. stav 3. Poslovnika Narodne skupštine, bude zatvorena za javnost, s obzirom da dokument čije razmatranje je predloženo u sazivu ima oznaku „restriktivno“, odnosno sadrži podatke koji su po svojoj prirodi osetljivi. Odbor je većinom glasova, bez pretresa, usvojio predlog i sednica je zatvorena za javnost.

 Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga pregovaračke pozicije Republike Srbije za Međuvladinu konferenciju o pristupanju Republike Srbije Evropskoj uniji za Pregovaračko poglavlje 30 „Ekonomski odnosi sa inostranstvom“, koji nosi oznaku „RESTRIKTIVNO“.
2. R a z n o.

 Prva tačka Dnevnog reda – RAZMATRANjE PREDLOGA PREGOVARAČKE POZICIJE REPUBLIKE SRBIJE ZA MEĐUVLADINU KONFERENCIJU O PRISTUPANjU REPUBLIKE SRBIJE EVROPSKOJ UNIJI ZA PREGOVARAČKO POGLAVLjE 30 „EKONOMSKI ODNOSI SA INOSTRANSTVOM“, KOJI NOSI OZNAKU „RESTRIKTIVNO“

 Odbor je razmotrio Predlog pregovaračke pozicije za Poglavlje 30 - „EKONOMSKI ODNOSI SA INOSTRANSTVOM“ i podneo Izveštaj Odboru za evropske integracije.

 U uvodnim napomenama, Bojana Todorović pomoćnik ministra trgovine, turizma i telekomunikacija i zamenik predsednika Pregovaračke grupe za Pregovaračko poglavlje 30 obrazložila je Predlog pregovaračke pozicije za Poglavlje 30 i najvažnije aktivnosti koje Republika Srbija planira da sprovede u procesu pridruživanja EU. Poglavlje 30 obuhvata zajedničku trgovinsku politiku Evropske unije, a to su propisi koje Srbija mora da primeni. Poglavlje se odnosi na međunarodne trgovinske sporazume, sporazme o ekonomskoj saradnji, sporazume o slobodnoj trgovini, sporazume o podsticanju i zaštiti investicija. U momentu kada Srbija postane članica EU, napustiće bileteralne sporazume i prihvatiti sporazume koje EU ima sa tim zemljama do tog momenta. Pored zajedničke trgovinske politike, Poglavlje 30 obuhvata i oblast razvojne i humanitarne pomoći koje EU pruža zemljama u razvoju i drugim zemljama, gde je Srbija bila samo primalac. Potrebno je da se usklade propisi u ovoj oblasti sa pravilima EU do trenutka zatvaranja poglavlja i da se formira Služba za razvojnu i humanitarnu pomoć u Ministarstvu, što će imati i finansijske implikacije. Kada je reč o oblasti razvojne politike i humanitarne pomoći, potrebno je doneti Zakon o razvojnoj i humanitarnoj pomoći do kraja 2018. godine. Prilagođavanje administrativnih kapaciteta za sprovođenje svih obaveza iz Poglavlja 30 je važno za Ministarstvo trgovine, turizma i energetike koje ima problem sa kapacitetima zbog odlaska većeg broja ljudi. Istakla je da je za zatvaranje procesa pregovora preduslov i članstvo u Svetskoj trgovinskoj organizaciji.

 Tatjana Dinkić, sekretar Pregovaračke grupe za Poglavlje 30, istakla je da je 75% propisa neophodnih za zatvaranje ovog poglavlja već završeno. Najveći problem će biti pristupanje Svetskoj trgovinskoj organizaciji, jer taj proces ne zavisi od Pregovaračke grupe za Poglavlje 30, već od Pregovaračke grupe za Poglavlje 12 –Bezbednost hrane, veterinarstvo i fitosanitarni nadzor, koje obuhvata Zakon o genetički modifikovanim organizmima, koji treba da se prilagodi pravilima Svetske trgovinske organizacije. Istakla je da će proces usklađivanja propisa u okviru ovog poglavlja posebno olakšati izvoz i uvoz robe dvostruke namene izdavanjem generalnih dozvola kompanijama, što će dovesti i do smanjivanja troškova.

 U raspravi je istaknuto da je dokument dobro pripremljen i ukazano je da treba razdvojiti dokumente od njihove implementacije, odnosno od primene, jer postoji divergencija između kvalitetnih dokumenata i njihove implementacije. Izneto je mišljenje da je ta divergencija dovela do usporavanja procesa pristupanja Republike Srbije Evropskoj uniji. U Bugarskoj i Rumuniji, zbog nedovoljne pripremljenosti za zatvaranje pregovaračkih poglavlja i ubrzanog ulaska u Evropsku uniju, došlo je do upadanja u „zamku srednje razvijenosti“ i rasprodaje prirodnih resursa, što Srbija treba da izbegne. Grčka je primer upadanja u „zamku prevelike zaduženosti“, a implementacija propisa umanjuje rizik od upadanja u ove zamke.

 Izneto je mišljenje da je ovim dokumentom Vlada napravila najkrupniji korak u implementaciji i upućena podrška pregovaračkom timu u ovom resoru.

 U diskusiji su učestvovali Branislav Mihajlović i Snežana Paunović.

 Odbor za privredu, regionalni razvoj, trgovinu, turizam i energetiku većinom glasova dao je pozitivno mišljenje na Predlog pregovaračke pozicije Republike Srbije za Međuvladinu konferenciju o pristupanju Republike Srbije Evropskoj uniji za Poglavlje 30 „Ekonomski odnosi sa inostranstvom“.

 Za izvestioca odbora na sednici Odbora za evropske integracije određena je Snežana B. Petrović, predsednik Odbora.

 U skladu sa članom 256. Poslovnika, Odbor je većinom glasova usvojio predlog za davanje saopštenja za javnost sa sednice.

Druga tačka dnevnog reda – **R a z n o**

 Predsednik je obavestila da je dostavljeno pozivno pismo Šemsudina Mehmedovića, predsednika Komisije za spoljnu trgovinu i carine Predstavničkog doma Parlamentarne skupštine Bosne i Hercegovine za posetu delegacije Odbora za privredu, regionalni razvoj, trgovinu, turizam i energetiku. Tema bi bila: Analiziranje trgovinske razmene između Bosne i Hercegovine i Republike Srbije – Kako prevazići postojeće barijere. Gospodin Mehmedović je izrazio i iskrenu nadu da će na ovaj način da se doprinese unapređenju parlamentarnih odnosa sa PS BiH. Pored toga, ponudili su i da snose troškove smeštaja za četiri člana delegacije, tri člana Odbora i jednog službenika, u prvoj polovini ove godine. Iz Odeljenja za spoljne poslove je sugerisano da se poziv prihvati. Predložila je da članovi Odbora do naredne sednice razmotre mogućnost učešća u delegaciji koju bi Odbor formirao za ovu posetu.

 Sednica je zaključena u 9 časova i 8 minuta.

|  |  |
| --- | --- |
|  SEKRETAR Aleksandra Balać |  PREDSEDNIK Snežana B. Petrović |